**Obchodná verejná súťaž**

**Výzva na podávanie návrhov na uzavretie zmluvy**

|  |
| --- |
| **podľa § 281 - § 288 zákona č. 513/1991 Zb. Obchodného zákonníka****v znení neskorších predpisov** |

 **I.    Vyhlasovateľ**

Názov:                        **Dopravný podnik mesta Žiliny s.r.o.**Sídlo:                          Kvačalova 2, 011 40 Žilina

Obchodný register: Okresný súd Žilina, Oddiel: Sro, Vložka číslo: 3510/L IČO:                           36 007 099

Kontaktná osoba:       Ing. Peter Ďurkovský, oddelenie verejného obstarávania
E-mail:                        peter.durkovsky@dpmz.sk

Postup obstarávania: Dopravný podnik mesta Žiliny s.r.o. postupuje pri obstarávaní tejto zákazky ako obstarávateľ vykonávajúci vybrané činnosti v odvetví dopravy podľa § 9 ods. 6 a 7 zákona č. 343/2015 Z. z. o verejnom obstarávaní a o zmene a doplnení niektorých zákonov.

(ďalej len „vyhlasovateľ")

**vyhlasuje Obchodnú verejnú súťaž (ďalej aj ako „súťaž") na predkladanie návrhov na uzatvorenie zmluvy, ktorej predmetom je:**

**„Sprostredkovanie pitného režimu a stravovacích služieb formou elektronických stravovacích kariet pre zamestnancov Dopravného podniku mesta Žiliny s.r.o.“**

**II. Vymedzenie predmetu požadovaného záväzku - predmet súťaže**

Predmetom súťaže je sprostredkovanie pitného režimu a stravovania pre zamestnancov Dopravného podniku mesta Žiliny s.r.o. (ďalej aj ako „DPMŽ“), v súlade s ustanovením § 152 zákona č.311/2001 Z.z. Zákonníka práce v znení neskorších predpisov, prostredníctvom elektronických stravovacích kariet (ďalej len „karty“) u zmluvných partnerov navrhovateľa, t.j dodávateľa, vo vybraných obchodných prevádzkach akceptujúcich elektronické stravovacie karty na úhradu ceny stravovania a pitného režimu na celom území Slovenskej republiky.

Súčasťou predmetu súťaže je aj správa kariet a  pripisovanie stravovacích a nápojových jednotiek na jednotlivé karty podľa aktuálnych potrieb obstarávateľa – vyhlasovateľa súťaže.

Bližšie informácie sú uvedené v Prílohe č. 1 Výzvy na súťaž.

**Doplňujúce informácie:**

**CPV kód (hlavný slovník obstarávania):** 55500000-5 Služby jedální a hromadného stravovania

**Rozdelenie predmetu súťaže na časti:** nie

**Povolené varianty návrhov:** nie (navrhovateľ predkladá do súťaže iba jeden návrh).

**Financovanie predmetu súťaže:**

Obstarávateľ neposkytuje preddavky ani zálohové platby na realizovanie predmetu súťaže. Financovanie predmetu súťaže je z finančných prostriedkov vyhlasovateľa (obstarávateľa).

**Predpokladaná hodnota predmetu súťaže:** 390 000,00 EUR bez DPH

**Informácia o uzavretí zmluvného vzťahu:** Vyhlasovateľ uzavrie na predmet súťaže s jedným úspešným navrhovateľom Rámcovú dohodu (bez opätovného otvorenia súťaže) v súlade s ustanovením § 269 ods. 2 a nasl. zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) a v nadväznosti na ustanovenie § 152 zákona č. 311/2001 Z. z. Zákonník práce v znení neskorších predpisov (ďalej len „Zákonník práce“) a v zmysle § 7 Vyhlášky Ministerstva zdravotníctva Slovenskej republiky č. 544/2007 Z. z.

Úspešný navrhovateľ bude realizovať plnenie Rámcovej dohody vo vlastnom obchodnom mene a na vlastnú zodpovednosť.

Uzavretá Rámcová dohoda bude plnená prostredníctvom čiastkových objednávok.

Bližšie informácie k Rámcovej dohode sú uvedené v bode III.5) Výzvy a obchodno-zmluvné podmienky sú uvedené v Prílohe č. 5 Výzvy (návrh Rámcovej dohody).

**Informácia k zábezpeke:** v tejto súťaži sa od navrhovateľov nevyžaduje zloženie zábezpeky.

**Informácia o elektronickej aukcii:** v predmetnej súťaži sa nebude realizovať elektronická aukcia.

Táto Výzva aj s prílohami je zverejnená v deň vyhlásenia súťaže na webovom sídle vyhlasovateľa: <http://www.dpmz.sk/obchodne-verejne-sutaze/>

**III. Obsah návrhu**

Navrhovateľ predloží vyhlasovateľovi Obchodnej verejnej súťaže v lehote na predkladanie návrhov nasledovné doklady:

**1)**Navrhovateľ predloží doklad – **Opis predmetu Obchodnej verejnej súťaže a jeho špecifikácia.** Tento dokument je **Prílohou č. 1** Výzvy na Obchodnú verejnú súťaž. Navrhovateľ vyplní v závere dokumentu všetky požadované údaje a tento podpisom potvrdený dokument predkladá vyhlasovateľovi súťaže ako originál vyhotovený v listinnej forme. Tento dokument je zároveň Prílohou č. 1 návrhu Rámcovej dohody.

**2)**Navrhovateľ predloží doklad – **Identifikačné údaje navrhovateľa a návrh na plnenie kritérií.** Tento dokument je **Prílohou č. 2** Výzvy na Obchodnú verejnú súťaž. Navrhovateľ vyplní naprieč dokumentom všetky požadované údaje podľa predtlače a tento podpisom potvrdený dokument predkladá vyhlasovateľovi súťaže ako originál vyhotovený v listinnej forme. Tento dokument je zároveň Prílohou č. 2 návrhu Rámcovej dohody.

Subjekt, ktorý nie je platiteľom dane z pridanej hodnoty (DPH) v Slovenskej republike, upozorní na túto skutočnosť v závere Prílohy č. 2 .

**3)Doklady** **preukazujúce osobné postavenie navrhovateľa:**

**a)**Splnenie podmienky účasti podľa § 32 ods. 1 písm. f) zákona č. 343/2015 Z. z. o verejnom obstarávaní a o zmene a doplnení niektorých zákonov navrhovateľ preukáže doloženým **čestným vyhlásením**, že navrhovateľ nemá uložený zákaz účasti vo verejnom obstarávaní potvrdený konečným rozhodnutím v Slovenskej republike a v štáte sídla, miesta podnikania alebo obvyklého pobytu.

Navrhovateľ použije formulár čestného vyhlásenia uvedený v **Prílohe č. 3** tejto Výzvy. Navrhovateľ v Prílohe č. 3 vyplní údaje o obchodnom mene (názve) navrhovateľa, uvedie adresu svojho sídla (miesta podnikania), uvedie svoje IČO. Navrhovateľ uvádza všetky tieto údaje v súlade s údajmi uvedenými v obchodnom, resp. živnostenskom registri. Navrhovateľ nakoniec uvedie v dokumente miesto a dátum vyhotovenia dokumentu, v dokumente sa uvedie meno a priezvisko osoby za navrhovateľa, ktorá dokument podpíše. Vhodné je potvrdiť dokument pečiatkou organizácie navrhovateľa. Navrhovateľ dokument  predkladá vyhlasovateľovi súťaže vyhotovený ako originál v listinnej forme.

Pre hospodárske subjekty (navrhovateľov) so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov) a majú skutočnosť podľa § 32 ods. 1 písm. f) platne zapísanú podľa vyššie cit. zákona, tak tieto hospodárske subjekty (navrhovatelia) nepredkladajú doklad podľa písmena a) tohto bodu Výzvy a vyhlasovateľ súťaže si túto skutočnosť overí náhľadom do Zoznamu hospodárskych subjektov.

**b)**Splnenie podmienky účasti podľa § 32 ods. 1 písm. e) zákona č. 343/2015 Z. z. o verejnom obstarávaní a o zmene a doplnení niektorých zákonov navrhovateľ preukáže doloženým **dokladom o oprávnení dodávať tovar, uskutočňovať stavebné práce alebo poskytovať službu, ktorý zodpovedá predmetu Obchodnej verejnej súťaže**. Nakoľko vyhlasovateľ súťaže je oprávnený použiť údaje z informačných systémov verejnej správy podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov v znení neskorších predpisov (zákon proti byrokracii), týmto oznamuje hospodárskym subjektom (navrhovateľom) so sídlom na území Slovenskej republiky, že v zmysle vyššie cit. zákona tieto subjekty nemusia predkladať požadovaný doklad podľa písmena b) tohto bodu Výzvy, nakoľko si ho vyhlasovateľ súťaže dokáže zabezpečiť a skutočnosti overiť v príslušnom informačnom systéme verejnej správy. Navrhovatelia so sídlom mimo územia Slovenskej republiky predkladajú doklad podľa písm. b) tohto bodu Výzvy (aktuálne platný výpis z obchodného alebo živnostenského registra, resp. ekvivalentného registra v krajine sídla navrhovateľa). Nie je požadovaný úradne overený doklad. Doklad sa predkladá v listinnej forme.

Pre navrhovateľov so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. e)platne zapísanú podľa vyššie cit. zákona, tak tieto subjekty (navrhovatelia) nepredkladajú doklad podľa písm. b) tohto bodu Výzvy a vyhlasovateľ súťaže si túto skutočnosť overí náhľadom do Zoznamu hospodárskych subjektov.

**4)**Navrhovateľ predloží doklad - **Čestné vyhlásenie**. Navrhovateľ na tento účel použije **Prílohu č. 4** tejto Výzvy. Navrhovateľ v Prílohe č. 4 vyplní údaje o obchodnom mene (názve) navrhovateľa, uvedie adresu svojho sídla (miesta podnikania), uvedie svoje IČO. Navrhovateľ uvádza všetky tieto údaje v súlade s údajmi uvedenými v obchodnom, resp. živnostenskom registri. Navrhovateľ nakoniec uvedie v dokumente miesto a dátum vyhotovenia dokumentu, v dokumente sa uvedie meno a priezvisko osoby za navrhovateľa, ktorá dokument podpíše. Vhodné je potvrdiť dokument pečiatkou organizácie navrhovateľa.

Navrhovateľ dokument predkladá ako originál vyhotovený v listinnej forme.

**5)**Navrhovateľ predloží doklad – **návrh Rámcovej dohody**. Navrhovateľ použije **Prílohu č. 5** tejto Výzvy, ktorej obsahom je návrh obchodno-zmluvných podmienok. Do návrhu Rámcovej dohody navrhovateľ vpíše všetky potrebné údaje podľa predtlače (miesta vyznačené žltým podfarbením textu). Pri uvádzaní údajov o Dodávateľovi v záhlaví Rámcovej dohody v časti Zmluvné strany navrhovateľ uvádza tieto údaje v takej štruktúre a v poradí, aká je uvedená u Objednávateľa t.j. (sídlo, IČO, DIČ...). Navrhovateľ nesmie meniť/dopĺňať text ustanovení v Rámcovej dohode (Článok 1 až Článok 10) mimo vyznačených miest žltým podfarbením. Pod doplnení požadovaných údajov v Rámcovej dohode navrhovateľ odstráni žlté podfarbenie textu.

Návrh Rámcovej dohody sa predkladá vyhlasovateľovi súťaže ako originál vyhotovený v listinnej forme a v počte 1 ks.

Návrh Rámcovej dohody musí byť potvrdený podpisom osoby, ktorá je oprávnená podpisovať dokumenty za subjekt v zmysle informácií uvedených vo výpise z obchodného registra, živnostenského registra a pod. V prípade, že návrh Rámcovej dohody podpíše iná osoba, musí byť vyhlasovateľovi súťaže zároveň predložené splnomocnenie od oprávnenej osoby na tento úkon, vyhotovené v listinnej forme s úradne overeným podpisom (vyhotovené ako originál resp. ako úradne overená kópia originálu).

Návrh Rámcovej dohody obsahuje Prílohu č. 1 a č. 2.

Uchádzač do súťaže predkladá tieto prílohy v listinnej forme iba v počte 1 ks z každej, t.j. nie duplicitne.

**6)**Navrhovateľ predloží doklad – **Zoznam zmluvných prevádzok a zariadení**. Navrhovateľ na tento účel použije **Prílohu č. 6** tejto Výzvy.

Navrhovateľ v Prílohe č. 6 vyplní údaje o obchodnom mene (názve) navrhovateľa, uvedie adresu svojho sídla (miesta podnikania), uvedie svoje IČO. Navrhovateľ uvádza všetky tieto údaje v súlade s údajmi uvedenými v obchodnom, resp. živnostenskom registri. Na vyznačenom mieste v dokumente Prílohy č. 6 pripevní obal, v ktorom sa bude nachádzať nosič CD resp. DVD. Tento nosič bude označený: „Zoznam zmluvných prevádzok a zariadení“. Nosič bude obsahovať v elektronickej forme zoznam zmluvných stravovacích zariadení, prevádzok so stravovacími službami, donáškových zariadení, supermarketov, hypermarketov, potravín a zariadení poskytujúcich predaj nealkoholických nápojov na území Slovenskej republiky, ktoré akceptujú navrhovateľom poskytnuté elektronické karty, t.j. elektronické stravovacie jednotky/elektronické nápojové jednotky. Informácie v elektronickej forme uvedené v zozname budú minimálne v štruktúre: obchodné meno/názov subjektu, adresa subjektu, na ktorej subjekt poskytuje stravovacie služby, predaj nealko nápojov, realizuje donášku. Subjekty uvedené v zozname budú očíslované poradovým číslom od 1. .......až... . Ak konkrétny subjekt poskytuje stravovacie služby a tiež predaj nealko a pod., v zozname sa uvádza iba jeden krát.

Navrhovateľ uvedie požadovaný zoznam na nosiči v needitovateľnom formáte .pdf a pokiaľ je to možné, predloží ho na tom istom nosiči aj v editovateľnom formáte (napr. WORD, EXCEL a pod).

Príloha č. 6 Výzvy na súťaž a údaje v nej uvedené súvisí s údajom o celkovom počte zmluvných prevádzok a zariadení, ktoré navrhovateľ uvádza v Prílohe č. 2, Tabuľka č. 4. Celkový počet je hodnotiacim kritériom č. 2 v predmetnej súťaži. Celkový počet zmluvných prevádzok a zariadení uvedený v Prílohe č. 2, Tabuľke č. 4 musí byť zhodný s celkovým počtom zmluvných prevádzok a zariadení, ktoré sú uvedené v Prílohe č. 6 na dátovom nosiči.

Navrhovateľ nakoniec uvedie v dokumente Prílohy č. 6 miesto a dátum vyhotovenia dokumentu, v dokumente sa uvedie meno a priezvisko osoby za navrhovateľa, ktorá dokument podpíše. Vhodné je potvrdiť dokument pečiatkou organizácie navrhovateľa.

Navrhovateľ dokument Prílohy č. 6 s pripevneným nosičom CD/DVD  predkladá ako originál vyhotovený v listinnej forme.

**Upozornenie týkajúce sa predkladania dokladov podľa bodu III. Výzvy na Obchodnú verejnú súťaž:** Vyhlasovateľ upozorňuje hospodárske subjekty, že pokiaľ vyhlasovateľ v procese vyhodnotenia návrhov predložených do Obchodnej verejnej súťaže zistí v predloženom návrhu chýbajúci doklad a tento doklad vyhlasovateľ nedokáže zabezpečiť iným vhodným spôsobom (napr. z informačného systému verejnej správy a pod.), návrh navrhovateľa nebude zaradený do vyhodnotenia na základe hodnotiaceho kritéria podľa bodu V. Výzvy a bude zo súťaže vylúčený.

**IV.   Komunikácia a jazyk, v ktorom je navrhovateľ povinný predložiť návrh**

**IV.1** Návrh a tiež doklady v ňom predložené, musia byť vyhotovené v štátnom jazyku Slovenskej republiky, t.j. v slovenskom jazyku. Doklady a informácie v písomnej forme predložené v cudzom jazyku musia byť zároveň predložené v listinnej forme aj ako úradný preklad týchto dokladov a informácií do štátneho, t.j. do slovenského jazyka. Výnimka platí pre doklady predložené v českom jazyku. Tieto sú plne akceptované. Úradný preklad dokumentov a informácií z cudzieho jazyka do českého jazyka je akceptovaný.Vyššie uvedené platí aj pre komunikáciu medzi záujemcom/navrhovateľom a vyhlasovateľom (napr. v procese vysvetľovania a pod., ak vyslovene nie je uvedené inak).

V prípade zistenia porušenia ustanovení bodu IV.1 zo strany záujemcu/navrhovateľa si vyhlasovateľ súťaže vyhradzuje právo nezaradiť návrh takého navrhovateľa do vyhodnotenia na základe hodnotiaceho kritéria podľa bodu V. Výzvy a vylúčiť navrhovateľa zo súťaže.

**IV.2 Komunikácia a spôsob výmeny informácií:**

-vysvetľovanie informácií uvedených vo Výzve a týkajúcich sa predmetu Obchodnej verejnej súťaže: e-mailom (platí aj pre záujemcu, ktorý žiada vyhlasovateľa o vysvetlenie);

-predkladanie dokumentov tvoriacich návrh navrhovateľa do Obchodnej verejnej súťaže:

 **výhradne v listinnej forme**  na adresu sídla vyhlasovateľa (viď bod VI. tejto Výzvy);

-vysvetľovanie informácií uvedených v predložených dokladoch navrhovateľa: e-mailom;

-informácia o výsledku vyhodnotenia návrhov zaslaná navrhovateľom: e-mailom;

-doručenie odsúhlasenej a úspešným navrhovateľom potvrdenej Rámcovej dohody určenej na uzavretie: v listinnej forme na adresu sídla vyhlasovateľa súťaže;

-komunikácia v iných veciach súvisiacich s Obchodnou verejnou súťažou: e-mailom;

V prípade nedodržania určenej formy komunikácie, t.j. spôsobu výmeny informácií a určených elektronických formátov vyhotovenia predkladaných dokumentov v návrhu si vyhlasovateľ súťaže vyhradzuje právo nezaradiť návrh navrhovateľa do vyhodnotenia na základe hodnotiaceho kritéria podľa bodu V. Výzvy a vylúčiť navrhovateľa zo súťaže.

**V. Hodnotiace kritérium**

Vyhlasovateľ súťaže bude vyhodnocovať návrhy predložené do Obchodnej verejnej súťaže, ktoré spĺňajú požiadavky vyhlasovateľa uvedené vo Výzve na Obchodnú verejnú súťaž, na základe najlepšieho pomeru ceny a kvality.

Vyhlasovateľ určil nasledovné kritéria:

**Kritérium č. 1:** Cena spolu v EUR bez DPH za poskytnutie 62 000 ks stravovacích jednotiek v nominálnej hodnote 6,00 EUR a za poskytnutie 18 000 ks nápojových jednotiek v nominálnej hodnote 1,00 EUR vrátane provízie.

*Pravidlo a spôsob uplatnenia kritéria č. 1:*

Navrhovateľ, ktorý navrhol najnižšiu cenu v EUR bez DPH za kritérium č. 1 v Obchodnej verejnej súťaži (uvedené v Prílohe č. 2, v Tabuľke č. 2, stĺpec D.) získa za kritérium č. 1 maximálny počet **80 bodov**.

Pridelenie počtu bodov za kritérium č. 1 u ostatných navrhovateľov sa vykoná na základe vzorca:

Počet bodov = najnižšia navrhnutá cena v EUR bez DPH za kritérium č. 1 v Obchodnej verejnej súťaži : navrhnutá cena v EUR bez DPH za kritérium č. 1 vyhodnocovaného návrhu x 80 bodov.

Počet získaných (vypočítaných) bodov sa matematicky zaokrúhli na dve desatinné miesta.

**Kritérium č. 2:** Celkový počet zmluvných stravovacích zariadení, prevádzok so stravovacími službami, donáškových zariadení, supermarketov, hypermarketov, potravín a zariadení poskytujúcich predaj nealkoholických nápojov na území Slovenskej republiky, ktoré akceptujú navrhovateľom poskytnuté elektronické karty, t.j. elektronické stravovacie jednotky a elektronické nápojové jednotky.

*Pravidlo a spôsob uplatnenia kritéria č. 2:*

Maximálny počet **20 bodov** za uvedené kritérium sa pridelí navrhovateľovi, ktorý v Obchodnej verejnej súťaži ponúkol, resp. uviedol  najvyšší celkový počet zmluvných stravovacích zariadení, prevádzok so stravovacími službami, donáškových zariadení, supermarketov, hypermarketov, potravín a zariadení poskytujúcich predaj nealkoholických nápojov na území Slovenskej republiky, ktoré akceptujú navrhovateľom poskytnuté elektronické karty, t.j. elektronické stravovacie jednotky a elektronické nápojové jednotky.

Pridelenie počtu bodov ďalším navrhovateľom za kritérium č. 2 sa určí podľa vzorca:

Počet bodov = Celkový počet zmluvných stravovacích zariadení, prevádzok so stravovacími službami, donáškových zariadení, supermarketov, hypermarketov, potravín a zariadení poskytujúcich predaj nealkoholických nápojov na území Slovenskej republiky, ktoré akceptujú navrhovateľom poskytnuté elektronické karty, t.j. elektronické stravovacie jednotky a elektronické nápojové jednotky uvedený v hodnotenom návrhu : najvyšší celkový počet zmluvných stravovacích zariadení, prevádzok so stravovacími službami, donáškových zariadení, supermarketov, hypermarketov, potravín a zariadení poskytujúcich predaj nealkoholických nápojov na území Slovenskej republiky, ktoré akceptujú navrhovateľom poskytnuté elektronické karty, t.j. elektronické stravovacie jednotky a elektronické nápojové jednotky ponúknutý resp. uvedený v Obchodnej verejnej súťaži x 20 bodov.

Počet získaných (vypočítaných) bodov sa matematicky zaokrúhli na dve desatinné miesta.

**Určenie celkového poradia:**

Najvyšší možný počet získaných bodov spolu za kritérium č. 1 a č. 2 je **100 bodov**. Úspešným bude ten navrhovateľ, ktorý dosiahne za kritérium č. 1 a 2 spolu najvyšší súčet bodov. Tento navrhovateľ sa umiestni ako prvý v poradí a vyhlasovateľ s ním uzavrie Rámcovú dohodu na predmet súťaže. Navrhovatelia, ktorí získajú nižší počet bodov sa umiestnia na ďalších miestach v poradí podľa počtu dosiahnutých bodov a budú neúspešní.

Elektronická aukcia sa neuplatňuje.

**VI. Forma, miesto a spôsob predkladania dokladov, ktoré tvoria návrh navrhovateľa**

Navrhovateľ predkladá doklady, ktoré sú obsahom návrhu **výhradne v listinnej forme.**

**1)Miesto doručenia návrhov**
Dopravný podnik mesta Žiliny s.r.o., Kvačalova 2, 011 40 Žilina

**2)Formálne náležitosti podávania návrhov**

Dokumenty tvoriace obsah návrhu musia byť predložené/doručené vyhlasovateľovi v samostatnom (nepriehľadnom) uzavretom obale, ktorý musí obsahovať nasledovné údaje:

* adresu vyhlasovateľa: Dopravný podnik mesta Žiliny s.r.o., Kvačalova 2, 011 40 Žilina
* obchodné meno, adresu navrhovateľa
* označenie obalu: „**NEOTVÁRAŤ - OBCHODNÁ VEREJNÁ SÚŤAŽ**"
* označenie predmetu súťaže: ***„Sprostredkovanie pitného režimu a stravovacích služieb formou elektronických stravovacích kariet pre zamestnancov Dopravného podniku mesta Žiliny s.r.o.“***

**3)Spôsob doručenia návrhov akceptovaný vyhlasovateľom**

* poštovou prepravou
* kuriérskou službou alebo ekvivalentnou doručovateľskou službou
* doručenie ponuky osobne na podateľňu vyhlasovateľa súťaže, 1. poschodie, v pracovné dni pondelok až piatok, v čase od 8,00 do 14,00 hod (11,00 – 11,30 prestávka).

Pri zásielkach doručených poštovou prepravou, prípadne kuriérskou službou alebo ekvivalentnou doručovateľskou službou, je rozhodujúci moment fyzického doručenia návrhu do dispozičnej sféry vyhlasovateľa.

Predloženie dokumentov do súťaže v inej ako v listinnej forme je v rozpore s požiadavkami vyhlasovateľa a takto doručené návrhy nebudú zaradené do vyhodnotenia na základe hodnotiaceho kritéria podľa bodu V. Výzvy a budú zo súťaže vylúčené.

**VII. Lehota na predkladanie návrhov**

**Termín: do 16.11.2023 (do 14:00 hod.)**

Návrhy predložené po uplynutí lehoty na predkladanie návrhov nebude možné zahrnúť do Obchodnej verejnej súťaže. Návrhy predložené po uplynutí lehoty na predkladanie návrhov sa vrátia navrhovateľom neotvorené.

Predložené návrhy nemožno odvolať po uplynutí lehoty na predkladanie návrhov.

Návrhy predložené v lehote na predkladanie návrhov do súťaže ostávajú archivované ako súčasť dokumentácie k predmetnej obchodnej verejnej súťaži.

**VIII. Lehota na vysvetľovanie**

Navrhovateľ môže požiadať vyhlasovateľa o písomné vysvetlenie podmienok zahrnutia návrhu do súťaže a to v termíne do 08.11.2023 (vrátane tohto dňa), e-mailom na adresu peter.durkovsky@dpmz.sk.

Odpoveď bude doručená e-mailom najneskôr do 10.11.2023 (vrátane tohto dňa). Otázka a odpoveď a tiež prípadné zmeny a doplnenia Výzvy budú zverejnené na webovom sídle vyhlasovateľa v sekcii verejné obstarávanie/obchodné verejné súťaže pri predmetnej súťaži. V zmysle princípov verejného obstarávania budú tieto informácie poskytnuté všetkým známym záujemcom/navrhovateľom.

**IX.   Vyhodnotenie návrhov predložených do súťaže**

Po uplynutí lehoty na predkladanie návrhov do Obchodnej verejnej súťaže vyhlasovateľ predložené návrhy skontroluje a vyhodnotí, či každý navrhovateľ predložil všetky doklady požadované vyhlasovateľom vo Výzve a či navrhovateľ splnil podmienky/požiadavky stanovené vyhlasovateľom na predmet Obchodnej verejnej súťaže.

V prípade, že navrhovateľ splnil všetky stanovené podmienky/požiadavky vo výzve a predložil všetky požadované doklady, bude jeho návrh vyhodnocovaný na základe hodnotiaceho kritéria, ktoré je uvedené v bode V. tejto Výzvy.

Ak počas vyhodnotenia návrhov bude relevantné, vyhlasovateľ požiada navrhovateľa o vysvetlenie predloženého návrhu a určí lehotu na doručenie vysvetlenia.

Návrhy budú vyhodnocované na základe najlepšieho pomeru ceny a kvality.

Návrhy predložené do súťaže sa zoradia podľa výšky dosiahnutého počtu bodov. Úspešným bude ten navrhovateľ, ktorý dosiahne za kritérium č. 1 a 2 spolu najvyšší súčet bodov v porovnaní s ostatnými vyhodnocovanými návrhmi. Tento navrhovateľ sa umiestni na 1. mieste v poradí navrhovateľov.

Navrhovatelia, ktorí sa umiestnia na druhom a ďalších miestach v poradí, budú vyhodnotení ako neúspešní navrhovatelia. V prípade, že do súťaže predloží návrh iba jeden navrhovateľ, porovnávanie získaného počtu bodov nebude v rámci vyhodnotenia realizované a vyhlasovateľ súťaže posúdi, či návrh takéhoto navrhovateľa príjme, alebo uplatní možnosť zrušenia súťaže na základe vyhradeného práva v bode X. tejto Výzvy.

Ak počas vyhodnotenia návrhov bude relevantné, vyhlasovateľ súťaže požiada navrhovateľa o vysvetlenie informácií uvedených v návrhu a určí lehotu na doručenie vysvetlenia.

Vyhlasovateľ bezodkladne, najneskôr však do 23.11.2023 (vrátane tohto dňa) po vyhodnotení návrhov oznámi informáciu o výsledku vyhodnotenia súťaže každému navrhovateľovi, ktorý predložil návrh do súťaže a ktorý splnil podmienky/požiadavky navrhovateľa uvedené vo Výzve a informáciu o výsledku vyhodnotenia súťaže zverejní na svojom webovom sídle pri konkrétnej súťaži. Ak si to situácia v priebehu vyhodnocovania návrhov vyžiada, vyhlasovateľ si vyhradzuje právo v priebehu vyhodnocovania návrhov určiť novú lehotu na oznámenie informácie o výsledku vyhodnotenia súťaže a to aj opakovane. Zmena tejto lehoty bude vždy písomne oznámená všetkým navrhovateľom, ktorí splnili podmienky/požiadavky navrhovateľa uvedené vo Výzve a zverejnená bude na webovom sídle vyhlasovateľa súťaže. Vyhlasovateľ zdokumentuje priebeh súťaže a záznam uchováva v dokumentácii z Obchodnej verejnej súťaže.

 **X. Vyhradené práva vyhlasovateľa Obchodnej verejnej súťaže**

**1)**Zmeniť podmienky Obchodnej verejnej súťaže alebo túto súťaž zrušiť v akejkoľvek fáze/etape od jej vyhlásenia po uzavretie zmluvy s úspešným navrhovateľom.

**2)**Zrušiť Obchodnú verejnú súťaž, ak bol do súťaže predložený iba jeden návrh alebo súťaž zrušiť, ak ani jeden predložený návrh nezodpovedá súťažným podmienkam.

**3)**Zrušiť Obchodnú verejnú súťaž v prípade, že sa podstatne zmenili okolnosti, za ktorých bola vyhlásená a nebolo možné ich predvídať.

**4)**Neprijať žiadny z návrhov v prípade doručenia návrhov s neúmerne vysokou cenou, ktorú vyhlasovateľ nemôže akceptovať alebo mu z iného dôvodu nevyhovujú.

**5)**V prípade, že navrhovateľ, ktorého návrh vyhlasovateľ vyhodnotil ako úspešný z predložených návrhov, z akéhokoľvek dôvodu písomne odmietne uzavretie zmluvného vzťahu, vyhlasovateľ môže vyzvať na uzavretie zmluvy navrhovateľa, ktorého návrh bol vyhodnotený ako druhý v poradí.

***Upozornenie:***

-Navrhovatelia momentom predloženia svojho návrhu do súťaže akceptujú bez výhrad všetky podmienky a požiadavky vyhlasovateľa uvedené vo Výzve. Od navrhovateľa sa vyžaduje splnenie všetkých formálnych a obsahových náležitostí určených v tejto Výzve. Navrhovatelia zodpovedajú za správnosť a platnosť údajov v dokladoch, ktoré predkladajú do súťaže. V prípade, ak vyhlasovateľ súťaže zistí zo strany navrhovateľa porušenie alebo nesplnenie podmienok/požiadaviek uvedených v tejto Výzve, je vyhlasovateľ súťaže oprávnený takéhoto navrhovateľa vylúčiť zo súťaže.

-Navrhovatelia nemajú nárok na náhradu nákladov spojených s účasťou v súťaži.

**XI. Zoznam príloh Výzvy**

Príloha č. 1: Opis predmetu Obchodnej verejnej súťaže a jeho špecifikácia

Príloha č. 2: Identifikačné údaje navrhovateľa a návrh na plnenie kritérií

Príloha č. 3: Čestné vyhlásenie

Príloha č. 4: Čestné vyhlásenie

Príloha č. 5: Návrh Rámcovej dohody

Príloha č. 6: Zoznam zmluvných prevádzok a zariadení

Vypracoval: Ing. Peter Ďurkovský, vedúci odd. VO

Schválil: Ing. Mikuláš Kolesár, konateľ

V Žiline, 31.10.2023